Datum: 9. 10. 2023

**Objavljene so spremembe obrazcev: REK-O, REK-1b in OPSVZ/L,K,P,T**

**za namene uvedbe poročanja o obračunu novega obveznega zdravstvenega prispevka**

Z novelo Zakona o spremembah in dopolnitvah Zakona o zdravstvenem varstvu in zdravstvenem zavarovanju - [ZZVZZ-T](https://www.uradni-list.si/glasilo-uradni-list-rs/vsebina/2023-01-2480/) se uvaja **novi obvezni zdravstveni prispevek** (v nadaljevanju: OZP), ki ga bodo za **obdobje od januar 2024** dalje zavezanci obračunavali na obrazcih, na katerih tudi sedaj obračunavajo obvezne prispevke za zdravstveno zavarovanje.

Za namene uvedbe poročanja o obračunu novega OZP sta v Uradnem listu RS, št. 103/2023 objavljena:

[Pravilnik o spremembah Pravilnika o vsebini in obliki obračuna davčnih odtegljajev](https://zakonodaja.ulinfotok.si/glasilo-uradni-list-rs/vsebina/2023-01-2883/pravilnik-o-spremembah-pravilnika-o-vsebini-in-obliki-obracuna-davcnih-odtegljajev) ter

[Pravilnik o spremembah in dopolnitvi Pravilnika o obrazcih za obračun prispevkov za socialno varnost](https://zakonodaja.ulinfotok.si/glasilo-uradni-list-rs/vsebina/2023-01-2884/pravilnik-o-spremembah-in-dopolnitvi-pravilnika-o-obrazcih-za-obracun-prispevkov-za-socialno-varnost)

**Spremembe REK obrazcev**

S [Pravilnikom o spremembah Pravilnika o vsebini in obliki obračuna davčnih odtegljajev](https://zakonodaja.ulinfotok.si/glasilo-uradni-list-rs/vsebina/2023-01-2883/pravilnik-o-spremembah-pravilnika-o-vsebini-in-obliki-obracuna-davcnih-odtegljajev) (v nadaljevanju Pravilnik za REK obrazce) se za potrebe poročanja novega OZP na REK-O in REK-1b obrazcu uvajajo dodatna polja.

Na zbirnem delu REK-O obrazca se uvaja polje 202a Obvezni zdravstveni prispevek, na zbirnem delu REK-1b obrazca pa se uvaja polje 402b Obvezni zdravstveni prispevek .

Na analitičnem delu REK obrazca (velja za REK-O in REK-1b) se uvaja polje A072a Obvezni zdravstveni prispevek in polje A028, v katerem izplačevalec dohodka označi, ali je prejemnik dohodka zavarovanec za OZP ali ne. V primeru, da se z REK obrazcem poroča o izplačilu dohodka za več mesecev, izplačevalec dohodka označi tudi mesece, za katere je prejemnik dohodka zavarovanec za OZP (polje A028 Obdobje).

Na analitičnem delu REK obrazca se zaradi spremembe osnove za plačevanje prispevkov za delavce, napotene na delo v tujini (35. člen [Zakona o čezmejnem izvajanju storitev (pisrs.si)](http://www.pisrs.si/Pis.web/pregledPredpisa?id=ZAKO8529) za obdobje od januar 2024 dalje ukinja izpolnjevanje polja *A011 Napotitev na delo v tujino (2. odst. 144. čl. ZPIZ-2)*.

Poleg navedenih dopolnitev, so v REK-1b obrazcu usklajena besedila vseh polj, ki so vsebinsko enaka poljem obrazca REK-O. Na novo je tudi v REK-1b uvedeno obvezno poročanje podatka o osebi, odgovorni za sestavo obrazca (polje 008 in 009), ukinjeno pa je poročanje o vzdrževanih družinskih članih (polja V01, V02 in V03).

Dopolnitve REK-O in REK-1b obrazca so objavljene v prilogi 1 in 2 Pravilnika za REK obrazce, navodila za izpolnjevanje na novo uvedenih polj pa v dopolnitvah [Navodila\_za\_predlozitev\_REK.doc (live.com)](https://www.fu.gov.si/fileadmin/Internet/Davki_in_druge_dajatve/Podrocja/Dohodnina/REK_obrazci/Opis/Navodila_za_predlozitev_REK.doc).

Na spletni strani beta.edavki so objavljene dopolnjene sheme in dopolnjeni kontirani obrazci s popisom kontrol, veljavnih za obdobje od januar 2024 dalje.

[eDavki - Obvezni zdravstveni prispevek (durs.si)](https://beta.edavki.durs.si/EdavkiPortal/OpenPortal/CommonPages/Opdynp/PageD.aspx?category=obv_zdr_prisp_sheme)

[eDavki - Kontirani obrazci (durs.si)](https://beta.edavki.durs.si/EdavkiPortal/OpenPortal/CommonPages/Opdynp/PageC.aspx?category=kontirani_obrazci)

**Spremembe OPSV obrazcev**

S [Pravilnikom o spremembah in dopolnitvi Pravilnika o obrazcih za obračun prispevkov za socialno varnost](https://zakonodaja.ulinfotok.si/glasilo-uradni-list-rs/vsebina/2023-01-2884/pravilnik-o-spremembah-in-dopolnitvi-pravilnika-o-obrazcih-za-obracun-prispevkov-za-socialno-varnost) se za potrebe poročanje novega OZP dopolnjujejo obrazci: OPSVZ, OPSVL, OPSVK, OPSVP in OPSVT, na katerih prispevke za socialno varnost obračunavajo zavarovanci: samozaposleni, verski delavci, družbeniki, kmetje ter osebe, zaposlene pri tujih delodajalcih, za katere velja obvezno zavarovanje v Sloveniji. Na te obrazce se dodaja dve novi polji, in sicer polje 081, v katerem zavezanec označi, ali je po tem obračunu dolžan plačati OZP, ter polje 313, v katerem se poroča o znesku obračunanega OZP. Dopolnitve OPSV obrazcev so objavljene v navedeni noveli Pravilnika za OPSV obrazce, in sicer v novih Prilogah 1, 2, 3, 5 in 9, dopolnjeni pa sta tudi prilogi 6 in 10, ki opredeljujeta metodološka navodila za izpolnjevanje obrazcev.

V novelo Pravilnika za OPSV obrazce je vključena tudi dopolnitev glede uporabe obrazca OPSVT, tako da je sedaj jasno opredeljeno, da se ta obrazec uporablja tudi za zavarovance, ki so na podlagi predpisov o socialnem zavarovanju vključeni v vsa obvezna zavarovanja v Sloveniji na podlagi delovnega razmerja pri delodajalcih v tretjih državah (zavarovalna podlaga 008).

Na spletni strani beta.edavki so objavljene dopolnjene XML sheme OPSV obrazcev.

[eDavki - Obvezni zdravstveni prispevek (durs.si)](https://beta.edavki.durs.si/EdavkiPortal/OpenPortal/CommonPages/Opdynp/PageD.aspx?category=obv_zdr_prisp_sheme)